Diari Oficial de la Generalitat Valenciana


Sumari del DOGV 5631, del 02-11-2007 (2007/13468)

RESOLUCIÓ de 17 d'octubre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Conselleria d'Indústria, Comerç i Innovació i la Gerència del Sector Naval, per a la realització d'activitats de formació, estudis i difusió del sector marítim i naval a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5631

Data del DOGV
:   02-11-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/13242


Data del document
:   17-10-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Indústria, Comerç i Innovació
    * construcció naval
    * ensenyament professional
    * formació professional
    * cooperació administrativa
    * administració central

RESOLUCIÓ de 17 d'octubre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre la Conselleria d'Indústria, Comerç i Innovació i la Gerència del Sector Naval, per a la realització d'activitats de formació, estudis i difusió del sector marítim i naval a la Comunitat Valenciana. [2007/13528]  
Subscrit, després de la tramitació prèvia reglamentària, entre la conselleria d'Indústria, Comerç i Innovació i la Gerència del Sector Naval, el 5 d'octubre de 2007, un conveni de col·laboració per a la realització d'activitats de formació, estudis i difusió del sector marítim i naval a la Comunitat Valenciana, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis amb el número 1379/2007, i que figura com a annex d'esta resolució.  
Valencia, 30 d'octubre de 2007. El director general de Relacions amb les Corts i Secretariat del Consell: Ángel Mompó Romero  
CONVENI DE COL·LABORACIÓ ENTRE LA CONSELLERIA D'INDÚSTRIA, COMERÇ I INNOVACIÓ I LA GERÈNCIA DEL SECTOR NAVAL, PER A LA REALITZACIÓ D'ACTIVITATS DE FORMACIÓ, ESTUDIS I DIFUSIÓ DEL SECTOR MARÍTIM I NAVAL A LA COMUNITAT VALENCIANA.  
A València, a 5 d'octubre de 2007  
Reunits  
D'una banda, l'Hble. consellera d'Indústria, Comerç i Innovació, Sra. Belén Juste Picón, segons Decret 8/2007, de 28 de juny, del president de la Generalitat, en l'exercici de les atribucions que li atorga la Llei 5/1983, de 30 de desembre, del Consell, i expressament facultada per a este acte mitjançant Acord del Consell de data 7 de setembre de 2007.   
D'una altra, el Sr. José Luis Cerezo Preysler, en nom i representació de la Gerència del Sector Naval, en virtut del poder general atorgat davant el notari Sr. José Luis Pardo López a Madrid, amb data 30 de novembre de 1984 i número de protocol 1.860.  
Exposen  
1. Que la conselleria d'Indústria, Comerç i Innovació, en l'exercici de les competències que li corresponen en matèria d'ordenació i foment industrial, considera d'interés primordial per al conjunt de l'economia regional la promoció i el desenrotllament dels sectors productius de la Comunitat Valenciana i el suport d'actuacions que redunden en una formació dels treballadors, que milloren la seua qualificació professional i consoliden l'estabilitat de l'ocupació.   
2. Que entre els objectius de política industrial de la conselleria d'Indústria, Comerç i Innovació, a través del seu programa pressupostari de política industrial, figura impulsar la millora de la competitivitat internacional de les empreses industrials instal·lades a la Comunitat Valenciana i, en especial, de les pimes regionals.  
3. Que entre les línies d'actuació previstes pel dit programa pressupostari per a la consecució de l'esmentat objectiu figura el reforç i la creació de nous factors locals de competitivitat sectorial en les àrees de formació, informació i transferència de tecnologia. Per a això la indústria auxiliar del sector naval haurà de respondre als requeriments tecnològics que demana el mercat, per la qual cosa la formació professional dels treballadors de les esmentades empreses auxiliars es convertix en un objectiu prioritari.  
4. Que la conselleria d'Indústria, Comerç i Innovació i la Gerència del Sector Naval volen col·laborar amb la finalitat de portar a cap accions de caràcter formatiu que redunden en la millora de la competitivitat internacional de les empreses industrials del sector naval ubicades a la Comunitat Valenciana. Tot això amb l'objectiu d'impulsar la valorització dels recursos humans, proporcionant-los una adequada qualificació i millorant-ne l'adaptabilitat als requeriments del mercat de treball.  
Vistes les necessitats plantejades per la Gerència del Sector Naval, quant a la realització de les esmentades actuacions, la conselleria d'Indústria, Comerç i Innovació considera factible i oportú contribuir-ne al finançament, a fi d'assolir els objectius definits en el present conveni.  
Amb el propòsit de fer possible tot l'anterior i, especialment, la mútua col·laboració i coordinació d'actuacions entre la conselleria d'Indústria, Comerç i Innovació i la Gerència del Sector Naval, se subscriu el present conveni d'acord amb les següents  
Clàusules  
Primera  
Constituïx l'objecte del present conveni la col·laboració entre les parts intervinents per a la realització d'activitats de formació, estudis i difusió del sector marítim i naval a la Comunitat Valenciana.  
Estes accions es realitzaran a través de la Gerència del Sector Naval.  
Segona  
La conselleria d'Indústria, Comerç i Innovació finançarà el 100% de la despesa de realització de les actuacions objecte del present conveni, amb un import màxim de subvenció de 100.000 euros.   
2.1. Es consideraran despeses elegibles a l'efecte de justificació de les actuacions objecte del present conveni les següents, entre altres:  
a) Consultoria i assistència tècnica per al disseny, organització, realització i difusió de les activitats de formació i els estudis que es puguen emprendre.   
b) Honoraris de professors, adquisició i edició de material didàctic.   
c) Difusió i publicitat.  
d) Organització de seminaris, jornades, trobades i reunions relacionades amb la formació contínua dels treballadors de la indústria del sector naval.  
2.2. En cap cas el cost d'adquisició de les despeses subvencionables podrà superar-ne el valor de mercat.  
2.3. La Gerència del Sector Naval podrà subcontractar, si és el cas, fins a la totalitat de les actuacions objecte del present conveni.   
2.4. En el cas que l'import subcontractat supere el 20% de l'import de la subvenció i este import siga superior a 60.000 euros, la Gerència del Sector Naval haurà de realitzar el corresponent contracte per escrit i sol·licitar autorització de la conselleria d'Indústria, Comerç i Innovació per a la corresponent contractació, de conformitat amb el que s'ha establit en l'article 29 de la Llei 38/2003, de 17 de novembre, General de Subvencions. A este efecte s'entendran autoritzats els respectius contractes, una vegada transcorregut el termini de quinze dies des de la comunicació a la conselleria sense que esta hi haja manifestat la seua oposició.  
2.5. Quan l'import de la despesa subvencionable supere la quantia de 12.000 euros en el supòsit de prestació de servicis per empreses de consultoria o assistència tècnica, la Gerència del Sector Naval haurà d'aportar justificació d'haver sol·licitat almenys tres ofertes, amb caràcter previ a la contractació, d'acord amb el que s'ha disposat en l'article 31.3 de la Llei General de Subvencions, llevat que per les especials característiques de les despeses subvencionables no hi haja al mercat suficient nombre d'entitats que presten o executen el servici, o llevat que la despesa s'haguera realitzat amb antelació a la firma del conveni.  
Tercera  
La Gerència del Sector Naval, abans de la firma del conveni, haurà d'acreditar els següents aspectes, aportant la següent documentació:  
a) Declaració responsable de no estar sotmesa a cap de les prohibicions per a obtenir la condició de beneficiària de subvencions públiques, de conformitat amb el que s'ha establit en l'article 13 de la Llei 38/2003, de 17 de novembre, General de Subvencions.  
b) Declaració responsable que està al corrent en el compliment de les obligacions per reintegrament de subvencions que, si és el cas, se li hagueren exigit.  
Quarta  
L'aportació de la conselleria d'Indústria, Comerç i Innovació es liquidarà d'acord amb la despesa realitzada i amb el percentatge indicat i anirà a càrrec de la línia pressupostària T6541, programa 722.20 «Política Industrial», exercici 2007.   
4.1. Els pagaments es lliuraran a la Gerència del Sector Naval després de la comprovació, pels serveis competents de la conselleria, de la documentació justificativa de la despesa realitzada i mitjançant l'aportació de les corresponents factures i, si és el cas, altres documents justificatius expedits d'acord amb la normativa vigent, i s'admetrà la realització de lliuraments parcials, per a la justificació dels quals es requerirà el mateix procediment i la mateixa documentació.   
Les factures que estiguen obligats a expedir i lliurar els proveïdors s'ajustaran al que s'ha disposat en el Reial Decret 1.496/2003, de 28 de novembre, i es consignarà, si és el cas, l'IVA transferit.  
Els justificants de la despesa aniran acompanyats de:  
1. Una memòria de les actuacions realitzades, amb indicació dels resultats obtinguts.  
2. Els estudis que es puguen haver realitzat en compliment de l'objecte del conveni.  
3. Una relació classificada de les despeses de les activitats realitzades a què dóna suport esta subvenció, amb identificació del creditor i del document, l'import i la data d'emissió.  
4. Una relació detallada dels fons propis i d'altres subvencions i ingressos que hagen finançat l'activitat subvencionada, amb indicació de l'import i la procedència.  
5. Declaració responsable que el beneficiari està al corrent en el compliment de les obligacions per reintegrament de subvencions que, si és el cas, se li hagueren exigit, de conformitat amb el que s'ha disposat en l'article 34.5 de la Llei 38/2003, de 17 de novembre, General de Subvencions.  
4.2. La documentació acreditativa de la realització de la despesa serà presentada a la conselleria d'Indústria, Comerç i Innovació abans del 15 de novembre de 2007. No obstant això, la conselleria podrà ampliar-ne el termini.  
4.3. No serà subvencionable l'IVA excepte quan el beneficiari fóra una entitat que documentalment n'acredite la no-subjecció, l'exempció o la no-deducció.   
4.4. Si l'import de despesa justificat fóra inferior a la subvenció màxima prevista per este conveni, o hi haguera concurrència d'ajudes que superen el cost de l'actuació, l'aportació de la conselleria es minorarà en la quantia corresponent.  
4.5. A l'efecte del que s'ha establit en l'article 31 de la Llei 38/2003, de 27 de novembre, General de Subvencions, es fa constar que no caldrà acreditar que les factures han sigut efectivament pagades amb anterioritat a la finalització del període de justificació.  
Cinquena  
La Gerència del Sector Naval es compromet a:  
1. La realització i presentació d'una memòria i pressupost del cost de les actuacions a realitzar, objecte del present conveni, perquè n'emeta informe la Direcció General d'Indústria i Innovació.  
2. La gestió, seguiment i control de les accions de formació vinculades a les activitats objecte d'este conveni a desenrotllar durant l'exercici 2007 per les empreses de la indústria del sector naval.   
3. La posada a la disposició de la Generalitat Valenciana dels informes especials de verificació de costos, amb indicació de nombre de cursos, nombre d'alumnes que hi participaren, nombre d'hores, costos, localitzacions, etc.  
4. Fer constar en qualsevol documentació i material publicitari que es difonga en relació amb el present conveni, el finançament realitzat per la Generalitat Valenciana a través de la conselleria d'Indústria, Comerç i Innovació.  
5. Sufragar les diferències que pogueren produir-se, si és el cas, entre la despesa de realització de les actuacions i les aportacions que resulten del que es preveu en les clàusules 2ª i 4ª del present conveni.  
6. La difusió dels resultats de les actuacions realitzades entre les empreses i la resta d'agents de la indústria del sector naval, d'acord amb els criteris fixats respecte d'això per la Comissió Mixta regulada per la clàusula 6ª del present conveni.   
Sisena  
Es constituïx una Comissió Mixta les funcions de la qual seran l'avaluació i el seguiment de les actuacions objecte d'este conveni.  
La Comissió Mixta estarà integrada per:  
1. En representació de la conselleria d'Indústria, Comerç i Innovació:  
- Sr. Bruno Broseta Dupré, director general d'Indústria i Innovació.  
- Sr. Luis Fernando Colomer Queipo, cap del Servei d'Estudis i Anàlisis Sectorials.  
2. En representació de la Gerència del Sector Naval:  
- Sr. José Luis Cerezo Preysler.  
- Sr. Juan Rojo.   
Els mencionats representants podran anar acompanyats dels col·laboradors que consideren oportú, a l'efecte d'assessorament tècnic.   
Setena  
L'incompliment de les obligacions previstes en el present conveni podrà originar-ne la rescissió per qualsevol de les parts.  
Huitena  
El conveni entrarà en vigor en el moment de la firma i s'estendrà fins al 31 de desembre de 2007. A càrrec del present conveni es podrà finançar l'activitat objecte d'este des de l'1 de gener de 2007.  
I com a prova de conformitat les parts atorgants firmen el present document en triple exemplar, al lloc i en la data indicats al principi.  
La consellera d'Indústria, Comerç i Innovació  
Belén Juste Picón   
El representant de la Gerència del Sector Naval   
José Luis Cerezo Preysler